Kalle Løchen

Karl «Kalle» Løchen (1865–1893) var en norsk skuespiller, kunstmaler og bohem.

Etter middelskole i 1881 gikk han på Tegneskolen med Julius Middelthun som lærer. Han var også elev av Wilhelm von Hanno og Knud Bergslien. Som så mange andre i sin generasjon fikk han råd og veiledning av Christian Krohg, som hadde atelier i «Pultosten» i Lille Grensen, ved siden av Bergsliens malerskole. Løchen deltok også i Frits Thaulows «friluftsakademi» på Modum i 1883 og debuterte på Høstutstillingen samme år. 

Han var samtidig med og venn av Edvard Munch og bodde en tid sammen med ham i Paris.

Familie
Se også Løchen (slekt)
Hans foreldre var overkontrollør, cand.jur. Edvard Martin Løken (1818–77) og Anne Elisabeth Grøtting (1823–1902). 

I 1886 giftet han seg med den bergenske skuespilleren Anna Cathinca Charlotte Brun (1862–92), og de bosatte seg i  Bergen, der Kalle Løchen fikk jobb ved Den Nationale Scene. Kona døde våren 1892. Ekteparets to små barn ble tatt hånd om av nære slektninger. Kalle Løchen flyttet tilbake til hovedstaden og begynte ved Carl Johan Teatret. Han tok sitt eget liv året etter i Ekebergskogen.

Datteren Esther (1887–1967) var skuespiller ved Trondhjems Nationale Scene. Hun var gift med skuespiller Sverre Helland Toresen (1882–1963). Den andre datteren, Kally (Nanna) Løchen (1891–1943), vokste opp hos Kalles søskenbarn Håkon Løken. Hennes første ektemann var arkitekt Frits Morten Anker Bachke (1885–1941), (sønn av Anton Sophus Bachke). De fikk to barn sammen, Knut og Per. I 1919 giftet hun seg for annen gang med den kjente teatermannen Per Kvist.

 Referanser 

 Litteratur 

 Johannes Rød, Arnt Fredheim. Malerier: en omvisning i norsk kunsthistorie'', Gyldendal, 2004. Om Kalle Løchen side 115. ISBN 9788205309579

 Eksterne lenker 


  Kalle Løchen sine malerier i Nasjonalmuseet sin samling

Kategori:Norske malere
Kategori:Norske skuespillere
Kategori:Personer fra Lillehammer kommune